REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/40-19

04. mart 2019. godine

B e o g r a d

Z A P I S N I K

39. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 4. MARTA 2019. GODINE

Sednica je počela u 11,00 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Marjana Maraš, prof. dr Miladin Ševarlić i Milorad Mirčić kao i Zvonimir Đokić (zamenik Jasmine Obradović) i Olena Papuga (zamenik Nade Lazić), zamenici članova Odbora.

 Sednici nisu prisustvovali članovi Odbora: Jasmina Obradović, Miroslav Aleksić, Goran Ješić, Nada Lazić i Branislav Mihajlović.

Sednici su prisustvovali predstavnici Ministarstva poljoprivrede, šumarstva i vodoprivrede: Branislav Nedimović, ministar, Nenad Vujović, pomoćnik ministra, Nenad Dolovac, direktor Direkcije za nacionalne referentne laboratorije, Nebojša Milosavljević, direktor Uprave za zaštitu bilja, Emina Milakara, direktor Uprave za veterinu, Tamara Bošković, Uprava za veterinu, Slađana Lukić, načelnik Odeljenja biljnog karantina, Lidija Ristić Matijević, načelnik Odeljenja za sredstva za zaštitu i ishranu bilja, Ivana Kecman, Odeljenje za sredstva za zaštitu i ishranu bilja i Ružica Tripić, načelnik Odeljenja za normativne poslove.

Pre utvrđivanja dnevnog reda, Milorad Mirčić predložio je da se tačka Razno skine sa dnevnog reda.

Odbor nije prihvatio predlog. (1 za, 1 uzdržan, 12 nije glasalo)

Odbor je većinom glasova (11 za, 1 uzdržan, 2 nije glasalo) usvojio sledeći

 D n e v n i r e d

1. Razmatranje Predloga zakona o izmenama i dopunama Zakona o sredstvima za ishranu bilja i oplemenjivačima zemljišta, koji je podnela Vlada (broj 321-3546/18 od 20. novembra 2018. godine);
2. Razmatranje Predloga zakona o izmenama i dopunama Zakona o bezbednosti hrane, koji je podnela Vlada (broj 320-3545/18 od 20. novembra 2018. godine);
3. Razmatranje Predloga zakona o izmenama i dopunama Zakona o sredstvima za zaštitu bilja, koji je podnela Vlada (broj 321-3544/18 od 20. novembra 2018. godine);
4. Razmatranje Predloga zakona o izmenama i dopunama Zakona o zdravlju bilja, koji je podnela Vlada (broj 321-3543/18 od 20. novembra 2018. godine);
5. Razmatranje mogućnosti brže isplate podsticaja Uprave za agrarna plaćanja;
6. Razno.

Odbor je većinom glasova (12 za, 1 protiv, 1 nije glasao) prihvatio predlog predsednika Odbora da se u skladu sa članom 76. Poslovnika Narodne skupštine obavi zajednički načelni pretres o tačkama 1. do 4. predloženog dnevnog reda.

Pre prelaska na razmatranje prve tačke dnevnog reda usvojeni su zapisnici 37. i 38. sednice Odbora, koje su održane 6. i 11. februara, u tekstu u kome su i predloženi. (11 za, 3 nije glasalo).

Prva – četvrta tačka dnevnog reda - Razmatranje Predloga zakona o izmenama i dopunama Zakona o sredstvima za ishranu bilja i oplemenjivačima zemljišta, koji je podnela Vlada (broj 321-3546/18 od 20. novembra 2018. godine); Razmatranje Predloga zakona o izmenama i dopunama Zakona o bezbednosti hrane, koji je podnela Vlada (broj 320-3545/18 od 20. novembra 2018. godine); Razmatranje Predloga zakona o izmenama i dopunama Zakona o sredstvima za zaštitu bilja, koji je podnela Vlada (broj 321-3544/18 od 20. novembra 2018. godine); Razmatranje Predloga zakona o izmenama i dopunama Zakona o zdravlju bilja, koji je podnela Vlada (broj 321-3543/18 od 20. novembra 2018. godine);

U nastavku sednice ministar, Branislav Nedimović, je u uvodnom izlaganju obrazložio predložene zakone istakavši da su svi predlozi prošli javnu raspravu, nakon čega su u novembru mesecu usvojeni od strane vlade. Kada je reč o Predlogu zakona o izmenama i dopunama Zakona o bezbednosti hrane, Ministrstvo poljoprivrede, šumarstva i vodoprivrede će u 2019. godini biti potpuno posvećeno ovom segmentu zbog otpočinjanja pregovora vezanih za pregovaračko poglavlje 12, koje se odnosi na bezbednost hrane. U toku postupka pregovaranja biće donet i novi Zakon o bezbednosti hrane koji će biti usklađen sa svim regulativama u ovoj materiji. Ovim zakonom se vrši jasna podela nadležnosti između Ministarstva poljoprivrde, šumarstva i vodoprivrede i Ministarstva zdravlja u pogledu kontrole robe koja se nalazi u maloprodajnim objektima. Malim poljoprivrednim gazdinstvima će, kroz podsticajne mere, biti omogućeno da proizvode na kućnom pragu hranu koja je potpuno bezbedna i zdrava ali je neophodno pustiti je u promet pod određenim uslovima i u određenim količinama. Takođe, vezano za ovaj zakon važno je istaći da su se konačno stekli uslovi za otvaranje Direkcije za nacionalne referentne laboratorije pa je zbog toga bilo neophodno izvršiti korekcije u Zakonu o bezbednosti hrane kako bi se ovoj instituciji obezbedila referentnost. Ova institucija će biti neka vrsta kontrolnog mehanizma za sve ostale akreditovane laboratorije. Uvodi se i institut službene kontrole koji se kasnije prožima kroz sve ostale izmene zakona. Predlogom zakona o izmenama i dopunama Zakona o sredstvima za zaštitu bilja će se rešiti problem registracije preparata što će direktno zaštiti domaću industriju a biće uveden i institut vezan za korisnike zaštitnih sredstava za zaštitu bilja kroz obuku i licenciranje ovih subjekata. Kroz Predlog zakona o izmenama i dopunama Zakona o zdravlju bilja date su mogućnosti za poboljšanje kadrovskih potencijala, koje će biti od koristi fitosanitarnoj inspekciji, a omogućavaće poljoprivrednim stručnim službama izdavanje fitosanitarnih sertifikata.

U diskusiji koja je usledila ministar je, između ostalog, istakao da ni jedan od predloženih zakona apsolutno ne menja ništa što postoji u Zakonu o genetički modifikovanim organizmima koji podrazumeva zabranu proizvodnje i trgovine GMO proizvoda.

U diskusiji su učestvovali narodni poslanici: Marijan Rističević, Milorad Mirčić, Milija Miletić i prof. dr Miladin Ševarlić.

Odbor je većinom glasova ( 10 za, 2 uzdržano, 1 nije glasao ), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o sredstvima za ishranu bilja i oplemenjivačima zemljišta, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Pre glasanja za drugu tačku dnevnog reda Odbor je u skladu sa članom 155. stav 3. i članom 161. stav 1. Poslovnika Narodne skupštine, podneo amandmane na čl. 2, 3, 20. i 31. Predloga zakona o izmenama i dopunama Zakona o bezbednosti hrane.

AMANDMAN I

U članu 2. Predloga Zakona o izmenama i dopunama zakona o bezbednosti hrane član 5. menja se i glasi:

„Član 5.

Hrana se prema poreklu deli na:

1) hrana životinjskog porekla;

2) hrana biljnog porekla;

3) mešovita hrana koja sadrži sastojke biljnog i životinjskog porekla;

4) hrana ni biljnog, ni životinjskog porekla (mineralne materije, so);

5) nova hrana;

6) genetički modifikovana hrana i genetički modifikovana hrana za životinje, hrana i hrana za životinje dobijena od genetički modifikovanih organizama, u skladu sa posebnim propisom.**”**

Obrazloženje

 Stiče se utisak da se radi o paralelnoj definiciji hrane iako definicija hrane već postoji u članu 4. tačka 25) Zakona o bezbednosti hrane. Suštinski ovde je reč o podeli hrane prema poreklu i izmena uvodne rečenice „hrana u smislu ovog zakona je:” nije potrebna**.**

AMANDMAN II

U članu 3. Predloga Zakona o izmenama i dopunama zakona o bezbednosti hrane član 12. menja se i glasi:

 „Član 12.

Službene kontrole u smislu ovog zakona, u oblasti bezbednosti hrane sprovode nadležna ministarstva, i to:

1) Ministarstvo preko nadležnih inspekcija:

(1) u svim fazama proizvodnje, prerade, prometa na veliko i prometa na malo, uključujući uvoz i izvoz hrane biljnog i životinjskog porekla, bezalkoholna pića i mešovite hrane i genetički modifikovane hrane i genetički modifikovane hrane za životinje kao i hrane i hrane za životinje dobijena od genetički modifikovanih organizama, u skladu sa posebnim propisom,

(2) u svim fazama proizvodnje, prerade, prometa hrane za životinje (biljnog i životinjskog porekla), mešovite hrane za životinje uključujući uvoz i izvoz,

(3) u fazi prometa na malo hrane životinjskog porekla u objektima registrovanim odnosno odobrenim od strane Ministarstva, kao i u prometu na malo svežeg mesa, mleka, jaja, meda, ribe i divljači u specijalizovanim objektima (kasapnice, ribarnice i sl), vina i alkoholnih pića;

2) Ministarstvo nadležno za poslove zdravlja preko nadležne sanitarne inspekcije:

(1) u svim fazama proizvodnje, prerade i prometa (promet na veliko, promet na malo, uvoz na mestima carinjenja i izvoz), i to: nove hrane, hrane za specifične populacione grupe (hrana za odojčad i malu decu, hrana za posebne medicinske namene, zamene za kompletnu dnevnu ishranu za osobe na dijeti za mršavljenje), dodataka ishrani (dijetetski suplementi), hrane sa izmenjenim nutritivnim sastavom (hrana za osobe intolerantne na gluten, zamene za so za ljudsku ishranu, hrana obogaćena vitaminima, mineralima i drugim supstancama sa hranljivim ili fiziološkim efektom i dr), soli za ishranu ljudi i proizvodnju hrane, prehrambenih aditiva, prehrambenih aroma, prehrambenih enzima, pomoćnih sredstava u proizvodnji hrane, vode za piće koja se potrošačima isporučuje putem javnog vodovodnog sistema ili u originalnoj ambalaži (prirodne mineralne, izvorske i stone vode), kao i voda koja se upotrebljava, odnosno dodaje tokom pripreme, obrade ili proizvodnje hrane, materijala i predmeta namenjenih da dođu u kontakt sa hranom,

(2) u fazi prometa na malo sve hrane u objektima pod sanitarnim nadzorom (kuhinje u predškolskim i školskim objektima, objektima učeničkog i studentskog standarda, zdravstvene zaštite i socijalnog staranja).

Ministar propisuje vrstu hrane i način vršenja službene kontrole.

Ministar bliže propisuje listu mešovite hrane i način vršenja kontrole te hrane, a ministar nadležan za poslove zdravlja bliže propisuje uslove za proizvodnju i promet nove hrane, kao i način vršenja kontrole te hrane.”

Obrazloženje

 U kontroli bezbednosti hrane, neophodno je očuvati lanac kontrole „od njive do trpeze”, pa se ovim amandmanom obezbeđuje neophodna sledljivost u kontroli bezbednosti hrane, odnosno jedinstvena kontrola nadležne inspekcije. Na taj način se obezbeđuje viši nivo zaštite potrošača, ali što je još značajnije usklađenost sa drugim propisima koji uređuju oblast zaštite zdravlja stanovništva od zaraznih bolesti i javnog zdravlja i nepotrebno preklapanje nadležnosti.

AMANDMAN III

U članu 20. Predloga Zakona o izmenama i dopunama zakona o bezbednosti hrane član 58. stav 1. tačka 8) menja se i glasi:

„8) vitamini, minerali i druge supstance koje se upotrebljavaju u skladu sa propisima koji uređuju oblast dodataka ishrani, dodavanje vitamina, minerala i drugih supstanci hrani, hrane za odojčad i malu decu, hrane za posebne medicinske namene i zamene za celodnevnu ishranu za osobe na dijeti za mršavljenje ukoliko su dobijeni proizvodnim postupkom koji se do sada nije koristio, a izaziva znatne promene u sastavu ili strukturi hrane što utiče na njenu prehrambenu vrednost, metabolizam ili nivo nepoželjnih supstanci ili sadrže sintetizovane nanomaterijale ili se od njih sastoje.”

Obrazloženje

 Ovim amadmanom postiže se terminološka usklađenost u oblasti propisa koji uređuju dijetetske proizvode, koji su u nacionalno zakonodavstvo preneli odredbe relevantnih evropskih propisa u pomenutoj oblasti, uključujući i stručnu terminologiju.

AMANDMAN IV

U članu 31. Predloga Zakona o izmenama i dopunama zakona o bezbednosti hrane, naziv člana i član 74. menjaju se i glase:

„Mere koje nalaže nadležni inspektor Ministarstva

Član 74.

U vršenju poslova iz člana 73. ovog zakona nadležni inspektor Ministarstva je ovlašćen i dužan da:

1) naredi povlačenje iz prometa hrane i hrane za životinje koja nije bezbedna;

2) naredi ograničenje ili zabrani promet hrane i hrane za životinje, odnosno povlačenje hrane i hrane za životinje iz prometa do otklanjanja opasnosti, odnosno sumnji u njenu bezbednost;

3) naredi uništavanje hrane i hrane za životinje koja nije bezbedna na propisan način;

4) naredi obradu, odnosno osposobljavanje hrane i hrane za životinje na propisan način;

5) zabrani reklamiranje i označavanje hrane i hrane za životinje na način koji može da dovede u zabludu potrošača;

6) zabrani upotrebu objekta, prostorije, opreme i prevoznih sredstava kada ne ispunjavaju propisane zahteve;

7) zabrani upotrebu materijala, ambalaže i predmeta koji dolaze u kontakt sa hranom i hranom za životinje koji bi mogli da ugroze zdravlje ljudi i životinja i dovedu do neprihvatljivih promena u sastavu hrane i hrane za životinje ili do promena senzornih svojstava pod uobičajenim i predviđenim uslovima upotrebe;

8) naredi ograničenje ili zabranu prometa do otklanjanja nedostataka, ako hrana i hrana za životinje nije označena, deklarisana, oglašena i izložena, u skladu sa ovim zakonom i drugim posebnim propisima;

9) naredi ograničenje ili zabranu prometa do otklanjanja nedostataka ako subjekt u poslovanju hranom postupi suprotno odredbama člana 55. stav 1. ovog zakona;

10) podnosi zahtev za pokretanje prekršajnog postupka i prijavu za privredni prestup zbog kršenja odredbi ovog zakona i propisa donetih na osnovu njega;

11) naredi druge mere i preduzme druge radnje, u skladu sa ovim zakonom.

Mere iz stava 1. tač. 1) - 9) i tačka 11) ovog člana nalažu se rešenjem nadležnog inspektora.

Pored upravnih mera i radnji iz stava 1. ovog člana nadležni granični inspektor koji sprovodi službenu kontrolu na graničnom prelazu ili u carinskom skladištu obavezan je da preduzima i sledeće upravne mere i radnje:

1) zabrani uvoz, izvoz ili provoz pošiljki životinja, hrane i hrane za životinje ako:

(1) pošiljka ili prevozno sredstvo ne ispunjava propisane uslove,

(2) pošiljka hrane i hrane za životinje nije bezbedna,

(3) pošiljku ne prati propisana dokumentacija i sertifikat na osnovu kojeg se može utvrditi identitet pošiljke;

2) privremeno zabrani uvoz, izvoz ili provoz pošiljke životinja, hrane i hrane za životinje ako treba otkloniti nedostatke na pošiljci i u pratećoj dokumentaciji ili ako posumnja u bezbednost pošiljke, u skladu s analizom rizika;

3) zabrani upotrebu i korišćenje objekata za skladištenje hrane i hrane za životinje na graničnim prelazima i na mestima carinjenja, ako ne ispunjavaju propisane uslove;

4) zabrani upotrebu hrane i hrane za životinje ako ne ispunjava propisane uslove u pogledu bezbednosti;

5) zabrani upotrebu prevoznih sredstava za prevoz pošiljki životinja, hrane i hrane za životinje ako ne ispunjavaju propisane uslove;

6) naredi uništavanje pošiljke hrane i hrane za životinje za koje se utvrdi da nije bezbedna, odnosno naredi vraćanje pošiljke isporučiocu na zahtev uvoznika;

7) podnosi zahtev za pokretanje prekršajnog postupka i prijavu za privredni prestup zbog kršenja odredbi ovog zakona i propisa donetih na osnovu njega;

8) naredi preduzimanje i drugih mera, u skladu sa ovim zakonom i obavezama po međunarodnim ugovorima o bezbednosti hrane.

Mere iz stava 3. tač. 1) - 6) i tačka 8) ovog člana nalažu se rešenjem nadležnog graničnog inspektora.

 Troškovi nastali sprovođenjem mere uništavanja, odnosno vraćanja nebezbedne pošiljke hrane i hrane za životinje padaju na teret stranke, odnosno uvoznika.“

 Obrazloženje

 Predlog amandmana ne sadrži tačku 8) iz stava 1. ovog člana i u skladu sa Zakonom o zaštiti stanovništva od zaraznih bolesti („Sl. glasnik RS”, br.15/16) i Pravilnikom o obaveznim zdravstvenim pregledima određenih kategorija zaposlenih lica u objektima pod sanitarnim nadzorom, obaveznim i preporučenim zdravstvenim pregledima kojima podležu određene kategorije stanovništva („Sl. glasnik RS”, broj 3/17). Inspekcijski nadzor nad primenom ovog zakona i drugih propisa i opštih akata kojima se uređuje oblast zaštite stanovništva od zaraznih bolesti isključivo vrši Ministarstvo zdravlja, preko sanitarnih inspektora (član 73. Zakona o zaštiti stanovništva od zaraznih bolesti („Sl. glasnik RS”, br.15/16)). Mera navedena u članu 31. stav 1. tačka 8) Predloga Zakona o izmenama i dopunama zakona o bezbednosti hrane: „8) zabrani rad licima koja rukuju hranom i dolaze u kontakt s hranom koja ne poseduje propisane dokaze o zdravstvenim pregledima, kao način unutrašnje kontrole;”, nije mera koju može da naloži inspektor Ministarstva poljoprivrede, šumarstva i vodoprivrede, nego je nalaganje mera takve prirode u isključivoj nadležnosti sanitarnog inspektora Ministarstva zdravlja. Ministarstvo zdravlja je stanovišta da ne postoje opravdani razlozi za prenos nadležnosti drugom ministarstvu s obzirom da je to vrlo jasno definisano drugim nacionalnim propisima.

Odbor je većinom glasova (10 za, 1 uzdržan, 2 nije glasalo), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

 I z v e š t a j

Odbor je, u skladu sa članom 155. stav 3. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o bezbednosti hrane, u načelu, sa amandmanima Odbora podnetim na čl. 2, 3, 20. i 31. Predloga zakona.

Predstavnik predlagača zakona je, na sednici Odbora, prihvatio amandmane Odbora.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je većinom glasova (10 za, 1 protiv, 2 nije glasalo), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

 I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o izmenama i dopunama Zakona o sredstvima za zaštitu bilja, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je većinom glasova ( 10 za, 1 uzdržan, 2 nije glasalo), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

 I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o izmenama i dopunama Zakona o zdravlju bilja, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Peta tačka dnevnog reda - Razmatranje mogućnosti brže isplate podsticaja Uprave za agrarna plaćanja

Marjan Rističević je istakao da je Odbor predlažio zapošljavanje određenog broja ljudi radi brže i potpunije obrade zahteva za podsticaje u poljoprivredi s obzirom da postoji mnogo zahteva koji nisu obrađeni. Ministar, Branislav Nedimović, se zahvalio Odboru na ovoj inicijativi i istakao da je Upravi za agrarna plaćanja odobreno prijem 31 lica na neodređeno vreme i 10 lica na određeno vreme, a tokom marta meseca biti odobreno zapošljavanje i u sektoru fitosanitarne inspekcije, veterninarske inspekcije i poljoprivredne inspekcije.

Branislav Nedimović je podsetio da je Zakonom o budžetu RS za 2019. godinu Ministarstvo dobilo 7,2 milijarde dinara više nego što je to bilo prethodne godine. Takođe, odobren je iznos od 1,9 milijardi dinara za podsticaje za nabavku goriva koji se realizuje od 1. marta. Po njegovim rečima, očekuje se da svi podsticaji iz 2018. godine budu isplaćeni do kraja marta.

Nakon rasprave o tački dnevnog reda, Odbor je većinim glasova (11 za, 2 nije glasalo) doneo sledeći

 Z a k lj u č a k

Odbor preporučuje Vladi i Ministarstvu poljoprivrede, šumarstva i vodoprivrede da se angažuje određeni broj radnika radi brže i efikasnije obrade zahteva za podsticaje u poljoprivredi.

Šesta tačka dnevnog reda- Razno

Pod tačkom razno, Marijan Rističević je istakao da je Odbor otvoren za svaki predlog za raspravu i podvukao dobru saradnju sa Ministarstvom.

 Pošto drugih pitanja i predloga nije bilo, sednica je zaključena u 12,30 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević